KIRJALLINEN KYSYMYS E-2313/01 esittäjä(t): Dominique Vlasto (PPE-DE) komissiolle. PK-yritysten tuki matkailualalla.



Virallinen lehti nro 081 E , 04/04/2002 s. 0150 - 0151



KIRJALLINEN KYSYMYS E-2313/01 esittäjä(t): Dominique Vlasto (PPE-DE) komissiolle (31. heinäkuuta 2001) Aihe: PK-yritysten tuki matkailualalla PK-matkailuyritysten on todettu olevan avainasemassa alueiden Euroopan kestävän kehityksen tukemisessa. Tällaiset yritykset kykenevät käyttämään varoja työllistävästi uudistamalla laitteistojaan ja lisäämällä vetovoimaansa, ja näin ne osallistuvat kestävän kehityksen Euroopan tavoitteluun. PK-yrityksillä ei kuitenkaan aina ole tarpeeksi varoja tai ne eivät ole valmiita raskaiden investointien vaatimiin suuriin riskeihin. Voiko komissio ilmoittaa, millaista tukea yhteisö voi tarjota PK-matkailuyrityksille niiden investointeihin? Erkki Liikasen komission puolesta antama vastaus (17. lokakuuta 2001) Yhteisön tasolla ei ole pieniä ja keskisuuria yrityksiä (PK-yrityksiä) koskevia erityistoimenpiteitä matkailun alalla. Matkailualan PK-yritykset voivat hakea rahoitusta ohjelmien kautta, jotka ovat avoimia kaikille PK-yrityksille. Näiden ohjelmien tarkoituksena ei periaatteessa ole tukea yhtä alaa, vaan ne on tarkoitettu yhteisön suurten tavoitteiden, kuten aluekehityksen, maaseudun kehittämisen ja työllisyyden parantamisen toteuttamiseen. Kokonaisuutena yrityksiä tukevat rahastot ovat siis tärkeitä. Tärkeimpiä rahoituslähteitä ovat kiistämättä rakennerahastot, Euroopan aluekehitysrahasto (EAKR), Euroopan sosiaalirahasto (ESR) ja Euroopan maatalouden ohjaus- ja tukirhasto (EMOTR). Esimerkiksi matkailuun liittyvät projektit ovat saaneet yhteensä 7,3 miljardin euron arvosta avustuksia rakennerahastoista vuosina 19941999. Tuentarve tällä alalla on huomioitu erityisesti komission tiedonannossa Rakennerahastot ja niiden yhteensovittaminen koheesiorahaston kanssa Ohjelmien laatimisohjeet ohjelmakaudeksi 20002006. Tukia voidaan myöntää avustuksina, lainoina tai riskipääomasijoituksina. Viime kädessä näistä tuista päättävät alueelliset hallintoviranomaiset. Monivuotinen yritysten ja yrittäjyyden hyväksi tarkoitettu ohjelma, joka on suunnattu erityisesti PK-yrityksille, ja yhteisön tutkimusta koskeva puiteohjelma ovat muita tärkeitä rahoituslähteitä PK-yrityksille. Tätä kautta on myönnetty 317 miljoonaa euroa yritysten taloudellisen tilanteen kohentamiseen. Yhteisön ohjelmien tarjonta on todella suuri, eikä komissio toteuta ohjelmia keskitetysti vaan yhteistyössä kansallisten viranomaisten kanssa, useasti alueellisten ja paikallisten viranomaisten välityksellä, kuten rakennerahastojen yhteydessä edellä mainittiin. Pankit ja riskipääomasijoitusyhtiöt hoitavat joissakin tapauksissa tuen myöntämisen komission lukuun. PK-yrityksiä, jotka etsivät tietoja yritykselle sopivista tuista, pyydetään ottamaan yhteyttä euroneuvontakeskusverkostoon. Euroneuvontakeskukset auttavat investointituen tarvitsijoita löytämään sopivan ohjelman tarjolla olevien alueellisten, kansallisten ja yhteisön ohjelmien valikoimasta. Päivitetty lista jäsenvaltioiden ja liittymässä olevien hakijamaiden euroneuvontakeskuksista on saatavilla komission internetsivuilta osoitteesta: http://europa.eu.int/comm/enterprise/networks/eic/eic.html Lisäksi matkailualan toimijoille on tarjolla hyödyllistä tietoa rahoituksesta komission yritystoiminnan pääosaston matkailuyksikön kotisivuilla osoitteessa: http://europa.eu.int/comm/enterprise/services/tourism/index_en.htm